
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 14 iunie  2012             

PL – x 114/2012                     


AVIZ

asupra proiectului  de Lege privind constituirea de laboratoare agrementate pentru expertizarea şi conformitatea produselor
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind constituirea de laboratoare agrementate pentru expertizarea şi conformitatea produselor, trimis cu adresa nr. PL x 114 din 4 mai 2012 şi înregistrat cu nr. 31/305 din 7 mai 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege la data de 23 aprilie 2012,  ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 13 iunie  2012.

Proiectul de lege are ca obiect de reglementare constituirea, la nivelul fiecărui judeţ, de laboratoare agrementate pentru expertizarea şi conformitatea produselor, care vor fi date, astfel cum rezultă din cuprinsul Expunerii de motive, în folosinţa comisariatelor judeţene pentru protecţia consumatorilor. 
Membrii comisiei au examinat proiectul de lege supus avizării, expunerea de motive şi avizul negativ al Consiliului Legislativ nr. 1198 din 14 noiembrie  2011, precum şi punctul de vedere al Guvernului României, transmis cu nr.766 din 12 decembrie 2011, prin care nu se susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât prin reglementările produse sunt încălcate prevederile art. 138 alin. (5) din Constituţia României, republicată, nefiind precizate sursele de finanţare necesare aplicării măsurilor propuse. 
De asemenea, iniţiativa legislativă nu respectă dispoziţiile art. 16 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, potrivit cărora în procesul de legiferare este interzisă instituirea aceloraşi reglementări în două sau mai multe acte normative. Ca urmare, ar fi fost indicată o intervenţie legislativă asupra Hotărârii Guvernului nr. 625/1999 privind reorganizarea şi funcţionarea Centrului Naţional pentru Încercarea şi Expertizarea Produselor "Larex", cu modificările şi completările ulterioare, şi a Hotărârii Guvernului nr. 882/2010 privind organizarea şi funcţionarea Autorităţii Naţionale pentru Protecţia Consumatorilor, iar potrivit normelor de tehnică legislativă şi practicii constante în elaborarea actelor normative, iniţiativa de a modifica şi completa o hotărâre a Guvernului aparţine, de regulă, Guvernului.
În raport de obiectul şi conţinutul reglementării, proiectul de lege  face parte din categoria legilor ordinare. 

VICEPREŞEDINTE,                        SECRETAR,

            Florin IORDACHE              Gabriel ANDRONACHE
Consilier parlamentar, Paul Şerban

